REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj:06-2/125-22

29. septembar 2022. godine

Beograd

ZAPISNIK

TREĆE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 29. SEPTEMBRA 2022. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vladimir Obradović, Nenad Mitrović, Bojana Bukumirović, Nebojša Zelenović, Vojislav Vujić i Rozalija Ekres.

Sednici su prisustvovali zamenici članova Odbora: Snežana Paunović (zamenik Dušana Bajatovića) i Hadži Milorad Stošić.

Sednici nisu prisustvovali članovi Odbora: Veroljub Stevanović i Miroslav Aleksić, kao ni njihovi zamenici.

Sednici su prisustvovali narodni poslanici koji nisu članovi Odbora: Tamara Milenković Kerković i Boško Obradović.

Sednici su prisustvovali predstavnici Komisije za hartije od vrednosti: Marko Janković, predsednik i Biljana Agovska, rukovodilac Službe za finansijsko poslovanje; predstavnici Komisije za kontrolu državne pomoći: Vladimir Antonijević, predsednik; Ljiljana Blagojević, zamenik predsednika; članovi Saveta Dušica Đorđević, Marko Vidaković i Dragan Đurđević i Elena Knežević, viši savetnik za finansijske poslove.

Na predlog predsednika, Odbor je jednoglasno (12 glasova za) utvrdio sledeći

D n e v n i r e d :

1. Razmatranje Godišnjeg izveštaja Komisije za hartije od vrednosti za 2021. godinu, koji je podnela Komisija za hartije od vrednosti (broj 02-639/22 od 29. aprila 2022. godine);
2. Razmatranje Izveštaja o radu Komisije za kontrolu državne pomoći za 2021. godinu, koji je podnela Komisija za kontrolu državne pomoći (broj 02-561/22 od 31. marta 2022. godine);
3. Davanje saglasnosti na Predlog finansijskog plana Komisije za kontrolu državne pomoći za 2023. godinu, koji je podnela Komisija za kontrolu državne pomoći (broj 400-1681/22 od 5. septembra 2022. godine).

 Pre prelaska na rad po utvrđenim tačkama dnevnog reda, Odbor je većinom glasova (11 glasova za, 1 uzdržan), bez primedbi, usvojio zapisnik sa 2. sednice Odbora.

 Odbor je većinom glasova (11 glasova za, 1 nije glasao) odlučio da, u skladu sa članom 76. Poslovnika, obavi zajednički jedinstveni pretres o tačkama 2. i 3 dnevnog reda s tim što će se o svakoj tački dnevnog reda Odbor izjašnjavati pojedinačno.

**Prva tačka dnevnog reda**: Razmatranje Godišnjeg izveštaja Komisije za hartije od vrednosti za 2021. godinu

Predsednik Odbora Veroljub Arsić je podsetio da je članom 260. stav 1. Zakona o tržištu kapitala utvrđeno da Komisija za hartije od vrednosti podnosi godišnji izveštaj Narodnoj skupštini Republike Srbije u roku od četiri meseca od završetka poslovne godine. Saglasno navedenim odredbama zakona, Komisija za hartije od vrednosti je 29. aprila 2022. godine podnela Narodnoj skupštini Godišnji izveštaj Komisije za hartije od vrednosti za 2021. godinu.

Marko Janković, predsednik Komisije za hartije od vrednosti je detaljno predstavio Godišnji izveštaj Komisije za hartije za vrednosti za 2021. godinu.

U 2021. godini Komisija je ostvarila ukupan prihod u iznosu od 95,6 miliona dinara što je 15,6 % više u odnosu na 2020. godinu ali za 24,5 % manje od planiranih prihoda prema usvojenom Finansijskom planu Komisije za 2021. godinu. Ukupni realizivani rashodi u 2021. godini iznose 106,7 miliona dinara i oni su za 7,2% veći u odnosu na rashode ostvarene u 2020.godini , a istovremeno su za 15,4 % manji od ukupno planiranih rashoda prema usvojenom Finansijskom planu Komisije za 2021.godinu.

Predsednik Komisije je istakao da Komisija tokom 2021. godine za svoj rad nije koristila sredstva iz budžeta Republike Srbije već se finansirala iz sopstvenih sredstava naplatom naknada koje su u skladu sa Pravilnikom o tarifi a koje Komisije naplaćuje za obavljanje poslova iz svoje nadležnosti.

U izveštajnom periodu, Komisiji je dostavljeno 330 godišnjih, 14 polugodišnjih i 21 kvartalni izveštaj javnih društava a Komisija je sprovela intezivniji i kontinuirani nadzor nad njihovim radom.

U diskusiji povodom navedenog izveštaja učestvovali su članovi Odbora: Vladimir Obradović, Nenad Mitrović, Aleksandra Tomić, Nebojša Zelenović, Nikola Radosavljević, Veroljub Arsić, Vojislav Vujić i narodni poslanik koji nije član Odbora Tamara Milenković Kerković, čija su izlaganja tonski snimana.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (13 glasova za,1 glas protiv,1 uzdržan) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Godišnji izveštaj Komisije za hartije od vrednosti za 2021. godinu, koji je podnet Narodnoj skupštini na osnovu člana 260. stav 1. Zakona o tržištu kapitala („Službeni glasnik RS“, br. 31/11, 112/15, 108/16, 9/20 i 153/20).

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određen je Veroljub Arsić, predsednik Odbora.

Kao i

 P R E D L O G

ZAKLjUČAK

POVODOM RAZMATRANjA GODIŠNjEG IZVEŠTAJA KOMISIJE ZA HARTIJE OD VREDNOSTI ZA 2021. GODINU

1. Prihvata se Godišnji izveštaj Komisije za hartije od vrednosti za 2021. godinu.

2. Ovaj zaključak objaviti u „Službenom glasniku Republike Srbije“

**Druga i treća tačka dnevnog reda :** Zajednički jedinstveni pretres

Predsednik Odbora Veroljub Arsić je podsetio da je članom 9. stav 3. Zakona o kontroli državne pomoći utvrđeno da Komisija za kontrolu državne pomoći podnosi izveštaj o radu Narodnoj skupštini Republike Srbije do marta tekuće godine za prethodnu godinu. Saglasno navedenim odredbama zakona, Komisija za kontrolu državne pomoći je 31. marta 2022. godine podnela Narodnoj skupštini Izveštaj o radu Komisije za kontrolu državne pomoći za 2021. godinu.

Članom 19. st. 1. i 2. Zakona o kontroli državne pomoći propisano je da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost. U skladu sa zakonom, Komisija je 5.septembra 2022.godine Odboru dostavila Predlog finansijskog plana za 2023.godinu.

Vladimir Antonijević, predsednik Komisije za kontrolu državne pomoći je predstavio Izveštaj o radu Komisije za kontrolu državne pomoći za 2021.godinu.

Obrazlažući navedeni izveštaj, predsednik Komisije je napomenuo da Komisija ne dodeljuje državnu pomoć, da ne raspolaže budžetskim sredstvima za navedenu namenu, ne vrši selekciju, odnosno ne odrećuje niti odlučuje koji učesnik na tržištu će dobiti sredstva a koji ne i ne određuje iznos pomoći po učesniku na tržištu ili projektu. Komisija je u svom radu izuzetno transparetna a transparentnost u radu Komisije ogleda se u tome da Komisija u skladu sa Zakonom objavljuje na svojoj internet stranici akta koja donosi u postupku kontrole državne pomoći, godišnji izveštaj o dodeljenoj državnoj pomoći u Republici Srbiji pošto ga usvoji Vlada, kao i druge podatke za koje oceni da su od značaja za primenu zakona.

Planirana sredstva za rad Komisije u 2021.godini iznosila su 96,8 miliona dinara, rebalansom budžeta su smanjena za 9,9 miliona dinara tako da su ukupna sredstva za 2021.godinu iznosila 86,9 miliona dinara. Ukupni izvršeni rashodi u 2021.godini iznosili su 70,6 milona dinara odnosno 81% od planiranih sredstava.

U 2021. godini Komisija je, u skladu sa svojim nadležnostima, donela 130 rešenja kojima se utvrđuje postojanje i ocenjuje usklađenost državne pomoći sa pravilima za dodelu državne pomoći; 10 mišljenja na predloge propisa; 1 obaveštenje o obavezi usklađivanja sa Zakonom o kontroli državne pomoći; 52 obaveštenja o potrebi prijave državne pomoći; 1 inicijativa za pokretanje postupka nakande kontrole; 1 upravnu meru. Doneto je 14 podzakonskih akata koji predstavljaju rezultate usklađivanja sa evropskim pravnim tekovinama, od čega 8 uredbi, 3 pravilnika i 3 upustva.

Predsednik Komisije je istakao da su sredstva za rad Komisije obezbeđuju u Budžetu Republike Srbije. Planirana sredstva za rad Komisije u 2023.godini iznose 114,9 miliona dinara.

U diskusiji povodom navedenih akata učestvovali su članovi Odbora: Nenad Mitrović, Nebojša Zelenović, Vladimir Obradović, Nikola Radosavljević, i narodni poslanik koji nije član Odbora Tamara Milenković Kerković, čija su izlaganja tonski snimana.

1. tačka dnevnog reda – glasanje

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (10 glasova za, 1 glas protiv, 1 uzdržan), odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Komisije za kontrolu državne pomoći za 2021. godinu, koji je podnet Narodnoj skupštini na osnovu člana 9. stav 3. Zakona o kontroli državne pomoći („Službeni glasnik RS“, br. 73/19).

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određen je Veroljub Arsić, predsednik Odbora.

Kao i

 P R E D L O G

ZAKLjUČAK

POVODOM RAZMATRANjA IZVEŠTAJA O RADU KOMISIJE ZA KONTROLU DRŽAVNE POMOĆI ZA 2021. GODINU

1. Prihvata se Izveštaj o radu Komisije za kontrolu državne pomoći za 2021. godinu.

2. Ovaj zaključak objaviti u „Službenom glasniku Republike Srbije“.

3. tačka dnevnog reda – glasanje

 Na osnovu člana 19. stav 2. Zakona o kontroli državne pomoći („Službeni glasnik RS“, broj 73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 3. sednici održanoj 29. septembra 2022. godine, je većinom glasova (10 glasova za, 1 glas protiv, 1 uzdržan) doneo

 O D L U K U

o davanju saglasnosti na Predlog finansijskog plana Komisije za kontrolu državne pomoći za 2023. godinu

 DAJE SE SAGLASNOST na Predlog finansijskog plana Komisije za kontrolu državne pomoći za 2023. godinu.

Sednica je završena u 14,50 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić